पाएं अपने शहर की ताज़ा ख़बरें और फ्री ई-पेपरडाउनलोड करें
रायपुर । दरभा हमले में पहली बार नक्सलियों के मरने का खुलासा हुआ है। हमले में झीरम गांव की जीआरडी ग्राम रक्षक दलम की सदस्य और कूकानार गांव का नक्सली कांग्रेस नेताओं के अंगरक्षकों की गोली का शिकार हुए थे। इन दोनों के अलावा तीन-चार और नक्सलियों के मारे जाने की खबर है। लोकल इंटेलिजेंस ने एनआईए के जांच दल को भी इस बारे में जानकारी दी है।
काफिले पर हमले के दौरान जो नक्सली फं्रट पर थे और गोलीबारी कर रहे थे, उनके पीछे एरिया रक्षक दल(एआरडी) की टीम थी। यह टीम मिलिट्री दलम के सदस्यों की मदद के लिए पीछे तैनात था। काफिले में नेताओं की सुरक्षा में 13 पीएसओ तैनात थे। उनमें 11 ने नक्सलियों पर जवाबी फायरिंग। गोलियां खत्म होने तक जवान पोजीशन लिए थे।
कर्मा की बुलेटप्रूफ गाड़ी से भी पीएसओ ने फायरिंग की थी। इस दौरान एक सुरक्षा कर्मी गाड़ी से निकलते ही नक्सली गोली में शहीद हुआ, जबकि बाकी गोलियां खत्म होने तक नक्सलियों का सामना करते रहे। जवाबी फायरिंग के दौरान ही 5-6 नक्सलियों के मारे जाने की खबर है। कुछ के घायल भी हुए थे, हालांकि इसकी पुष्टि किसी पुलिस अधिकारी या जांच दल ने नहीं की है। आधिकारिक तौर पर लोकल इंटेलिजेंस की टीम ने एनआईए के जांच दल को इससे अवगत कराया है।
फिलहाल पुलिस के अधिकारियों का कहना है कि इसकी जांच एनआईए कर रही है। अभी कुछ नहीं कहा जा सकता।
॥ मैं इस बारे में कोई जानकारी नहीं दे सकता। एनआईए इसकी जांच कर रही है और वहीं के अधिकारी इसका खुलासा करेंगे। यूआर वर्मा, टीआई दरभा थाना
ऐसे हुआ खुलासा
झीरम में महिला नक्सली की मौत के बाद यह हल्ला उड़ा कि वह लंबे समय से बीमार थी। उसे जलाया गया, जबकि आमतौर पर आदिवासी किसी के मरने पर उसे दफनाते हैं। कुछ जातियां ही शवों का दाह संस्कार करते हैं। इस खबर के बाद जब पड़ताल की गई, तो पता चला कि यहां 26-27 मई को एक महिला का दाह संस्कार किया गया था। संकेत मिल रहे हैं कि वह महिला नक्सली थी और घटना वाले दिन वारदात में शामिल थी।
उसे गांव का जीआरडी (ग्राम रक्षक दल) का सदस्य बताया जा रहा है। खुफिया रिपोर्टों के अनुसार गांव में और भी लोग जीआरडी के सदस्य हैं, लेकिन इस बारे में सबने उन्होंने चुप्पी साध ली है। इसी तरह दरभा से लगे कूकानार नक्सली के मारे जाने की चर्चा है। वह नक्सली वर्तमान में दरभा के बजाए नक्सलियों के कैंप में रह रहा था।
सालाना बुलेटिन में करते हैं खुलासा
नक्सल मामलों के विशेषज्ञ ने बताया कि नक्सली वारदात में होने वाले नुकसान का खुलासा सालाना बुलेटिन या पत्रिका में करते हैं। हर घटना से जुड़ी जानकारी देने के अलावा मारे गए अपने साथियों व घायलों के नाम का जिक्र करते हैं। दंतेवाड़ा में शहीद हुए 76 जवानों के बारे में भी नक्सलियों ने वीडियो जारी कर अपनी बुलेटिन में इस बात का जिक्र किया था।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva zho_Hant eng_Latn